KOMMISSIONENS BESLUTNING af 11. juli 1996 om fastlæggelse af miljøkriterier for tildeling af Fællesskabets miljømærke til vaskemaskiner (Tekst af betydning for EØS) (96/461/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

Ved artikel 5, stk. 1, i forordning (EØF) nr. 880/92 er det fastsat, at betingelserne for tildeling af miljømærket fastlægges for hver produktgruppe for sig;

ved artikel 10, stk. 2, i forordning (EØF) nr. 880/92 er det fastsat, at produktets indvirkning på miljøet vurderes ud fra de specifikke kriterier for produktgrupperne;

Kommissionen fastlagde ved beslutning 93/430/EØF (2) miljøkriterier for tildeling af Fællesskabets miljømærke til vaskemaskiner, som ifølge artikel 3 i nævnte beslutning gælder indtil 30. juni 1996;

der bør vedtages en ny beslutning om fastsættelse af miljøkriterier for denne produktgruppe, som vil være gyldige i endnu en periode på tre år efter udløbet af gyldighedsperioden for de tidligere kriterier, således at fabrikanter og importører af vaskemaskiner fortsat kan deltage i EF-ordningen for tildeling af et miljømærke; for at miljøkriterierne kan gælde uden afbrydelse bør nærværende beslutning derfor finde anvendelse med virkning fra den 1. juli 1996;

de kriterier, som blev fastlagt ved beslutning 93/430/EØF, bør revideres, således at testmetoder og klassificering af energiforbrug og vaskeevne kan blive udtrykt på en måde, der stemmer overens med Kommissionens direktiv 95/12/EF af 23. maj 1995 om gennemførelse af Rådets direktiv 75/92/EØF med hensyn til energimærkning af husholdningsvaskemaskiner (3), og således at kravene til energi- og vandforbrug kan blive tilpasset til teknologiske nyskabelser og udviklinger på markedet;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Denne beslutning vedrører følgende produktgruppe:

»frontbetjente og topbetjente vaskemaskiner, der sælges til offentligheden, med undtagelse af vaskemaskiner med separat centrifuge og kombinerede vaske/tørremaskiner« (i det følgende benævnt »produktgruppen«).

Artikel 2

Produktgruppens indvirkning på miljøet vurderes ud fra de specifikke miljøkriterier i bilaget.

Artikel 3

Produktgruppedefinitionen og de specifikke kriterier for produktgruppen gælder for perioden 1. juli 1996 - 30. juni 1999.

Artikel 4

Til administrative formål tildeles produktgruppen kodenummeret »001«.

Artikel 5

Denne beslutning er rettet til medlemsstaterne.

Udfærdiget i Bruxelles, den 11. juli 1996.

På Kommissionens vegne

Ritt BJERREGAARD

Medlem af Kommissionen

(1) EFT nr. L 99 af 11. 4. 1992, s. 1.

(2) EFT nr. L 198 af 7. 8. 1993, s. 35.

(3) EFT nr. L 136 af 21. 6. 1995, s. 1.

BILAG

RAMME

For at få tildelt et miljømærke skal vaskemaskinen opfylde kriterierne i dette bilag, som tager sigte på at fremme:

- En mindskelse af miljøskader eller -risici i forbindelse med anvendelsen af energi (global opvarmning, forsuring, opbrug af ikke-vedvarende energikilder) ved at nedbringe energiforbruget.

- En mindskelse af miljøskader i forbindelse med anvendelsen af naturlige ressourcer ved at nedbringe vandforbruget.

- En mindskelse af vandforureningen ved at hindre unødvendige tab af vaskemiddel.

Herudover tilskynder kriterierne til gennemførelse af den bedste praksis og at øge forbrugernes miljøbevidsthed.

Endvidere tilskyndes genbrug af materialer i maskinen ved mærkning af plastkomponenter.

NØGLEKRITERIER

1. Spare energi

Maskinen må højst forbruge 0,23 kWh elektrisk energi pr. kilo vasketøj i en EN60456-test under anvendelse af samme 60 °C normalprogram for bomuld som valgt for Kommissionens direktiv 95/12/EF.

Maskinen vil i så fald have et relativt energiforbrug A eller B, som defineret i direktiv 95/12/EF, bilag IV.

2. Spare vand

Maskinen må højst forbruge 15 liter vand pr. kg vasketøj i en EN60456-test under anvendelse af samme 60 °C normalprogram for bomuld som valgt for direktiv 95/12/EF.

3. Hindre tab af vaskemiddel

Maskinen må højst miste 5 % af vaskemidlet i en IEC456: 1994-test med vaskemiddel tilført via vaskemiddelskuffen.

KRITERIER FOR BEDSTE PRAKSIS

4. Instruere brugeren

1. Maskinen skal være forsynet med klare anvisninger for den korrekte indstilling efter tekstiltype og vaskeanvisning.

2. Maskinen skal være forsynet med klare anvisninger for energi- og vandsparende programmer og valgmuligheder.

3. Brugsvejledningen for maskinen skal indeholde råd om en miljømæssig korrekt anvendelse, specielt:

- råd om korrekt installation og, hvis maskinen er udstyret med tilslutning til varmtvandsforsyningen, råd om det brændstof, der er anvendt til brugsvandsopvarmning

- råd om at anvende fuld kapacitet snarere end reduceret fyldning, hvor dette er muligt. Vejledningen skal indeholde klare eksempler på en eller flere typiske fyldninger med maksimale tøjmængder

- råd om at tilpasse vaskemiddeldoseringen til vandets hårdhedsgrad, mængden af vasketøj og tilsmudsningsgraden

- oplysninger om maskinens energi- og vandforbrug ved forskellige temperaturindstillinger og ved forskellige fyldningsgrader samt afhængigt af, om der er mulighed for tilslutning til koldt- og varmtvandsforsyning

- råd om korrekt sortering af tekstiler, den tilsvarende vasketemperatur for hver tekstiltype, idet der også gøres opmærksom på, at i de fleste tilfælde er vask ved højere temperaturer ikke længere nødvendig, når der anvendes moderne vaskemidler og moderne maskiner

- råd om de situationer, hvor forvask - hvis der er mulighed herfor - sandsynligvis vil være nødvendig

- oplysninger om, at vaskemaskinen er fremstillet af dele og materialer, som er genanvendelige og/eller kan recirkuleres

- råd om, at når forbrugeren bortskaffer vaskemaskinen, bør han forhøre sig om og følge gældende bestemmelser for forvaltning af affald.

5. Tilskynde til genanvendelse

Plastdele af maskinen skal være forsynet med en varig angivelse af materialet, når de forekommer i komponenter på over 50 g. De korrekte materialeforkortelser, der skal anvendes, er: 1. PET, 2. HDPE, 3. PVC, 4. LDPE, 5. PP, 6. PS, 7. alle andre plastformer skal opfylde ISO1043.

YDELSESKRITERIER

6. Vaske tilstrækkeligt

Maskinen skal kunne opnå et indeks for vaskeevne på over 0,94 i en EN60456-test under anvendelse af samme 60 °C normal program for bomuld som valgt for direktiv 95/12/EF.

Maskinen vil derefter kunne indplaceres på skalaen for vaskeevne under A, B, C eller D som defineret i direktiv 95/12/EF, bilag IV.

7. Skylle tilstrækkeligt

Maskinen skal kunne opnå en minimum skylleevne på 30 fortyndinger som defineret i IEC456: 1994.

8. Give oplysninger om støj

Oplysninger om støjniveauet for vaskemaskinen under vask og centrifugering skal gives på en måde, som er klart synlig for forbrugeren.

Dette skal gøres ved at medtage denne information på energimærket.

Testmetoderne, som anvendes ved støjmålingen, skal være EN60704-2-4 og EN60704-3.

FORBRUGEROPLYSNING

Følgende tekst skal angives på en måde, som er klart synlig for forbrugere (ved siden af mærket, hvor det er muligt):

- »Produkt, som opfylder miljøkriterierne i EF-miljømærkeordningen vedrørende mindsket:

- energiforbrug

- vandforbrug

- vandforurening«

- »Yderligere miljøoplysninger findes i brugsvejledningen, som indeholder anvisninger på, hvorledes miljøvirkningerne gøres mindst mulige«.